Kasparov sammenligner Putin med Stalin
Under en konferanse i Estlands hovedstad søndag, ba den russiske opposisjonsaktivisten Vesten la være å tenke på Putin som en demokratisk leder. - Min bønn til den vestlige verden er: Vennligst slutt å omtale Putin som en demokratisk leder. Putin er en oligark som ønsker å styre landet slik Stalin gjorde, men samtidig leve som en moderne oligark, sa Kasparov på Lennart Meri-konferansen i Tallinn. Sjakkmesteren Garry Kasparov har engasjert seg politisk i gruppen Et annet Russland og vært en flittig kritiker av maktapparatet i Moskva. Kasparov sa også at Putins regime består av oligarker hvis felles slagord kan oppsummeres med «la oss stjele sammen». - Vestlige ledere må forstå at måten Russland styres på er svært forskjellig fra et demokratisk styre. Mens presidenten i USA ydmykt må spørre Kongressen hver gang han vil bruke en dollar, kan Putin når han vil flytte på milliarder uten å spørre noen om lov, sa Kasparov. Lennart Meri-konferansen har fått navnet sitt etter forfatteren, filmskaperen og diplomaten som var Estlands president på 1990-tallet.
Sjakklegenden Garry Kasparov stempler Russlands president Vladimir Putin som «en oligark som vil styre som Stalin».